સવારે અમે જોયું તો બે નવા પોલીસ કોન્સ્ટેબલ રક્ષણ માટે હતા. અમે તૈયાર થઈને સ્ટેશન બહાર મોટરમાં બેસતા હતા ત્યાં પેલો રાતવાળો ટેક્ષી ડ્રાઈવર દોડતો આવીને બોલ્યો : ‘બાબુજી, તમે એવું તે શું કર્યું કે રાત્રે જ પેલા સ્ટૉલવાળાને પોલીસ હાથકડી પહેરાવીને લઈ ગઈ ? પોલીસે એને લોકઅપમાં પૂર્યો છે. જામીન પર પણ છોડ્યો નથી. અને પોલીસે એવું કહ્યું છે કે યાત્રાળુઓની ટ્રેન ઉપડશે પછી જ એને છોડશે.’ અમે મનોમન એ મહાન ઑફિસરને વંદી રહ્યા. મને લાગ્યું કે ગુનો રેલ્વે હદની બહાર બન્યો હશે એટલે કદાચ ફોન કરીને ઑફિસરે પોતાના ઉપરી પાસેથી એ વ્યક્તિને એરેસ્ટ કરવાની ભલામણ મેળવી લીધી હશે. અમે મિત્રોએ તે પોલીસમેનને કંઈક આપવા વિચાર્યું.